Συντεταγμένες: 48°53′3.01″N 2°19′55.99″E﻿ / ﻿48.8841694°N 2.3322194°E﻿ / 48.8841694; 2.3322194

Το **Μουλέν Ρουζ** (Γαλλικά: Moulin Rouge, ελληνικά: Κόκκινος Μύλος) είναι ένα καμπαρέ στο Παρίσι στη Γαλλία.

Το καμπαρέ Μουλέν Ρουζ ιδρύθηκε το 1889. Βρίσκεται κοντά στη Μονμάρτρη στην περιοχή Πιγκάλ, στη λεωφόρο Μπουλβάρ ντε Κλισί στο 18ο διαμέρισμα του Παρισιού και σήμα κατατεθέν του είναι ένας κόκκινος ανεμόμυλος στη στέγη του. 

Το Μουλέν Ρουζ έγινε διάσημο αρχικά σε όλο το Παρίσι και αργότερα σε όλο τον κόσμο. Ένα από τα ιδιαίτερα δημοφιλή θεάματα ήταν ο όχι και τόσο σεμνός χορός *καν- καν*, που προκαλούσε θαυμασμό και δέος στους θαμώνες αλλά και τρομερή κοινωνική κατακραυγή στους ευυπόληπτους πολίτες. Σήμερα, το Μουλέν Ρουζ είναι ένα τουριστικό αξιοθέατο του Παρισιού, που προσφέρει ψυχαγωγία με μουσικά θεάματα σε επισκέπτες από όλο τον κόσμο. Η διακόσμηση του καμπαρέ περιέχει ακόμα μεγάλο μέρος του ρομαντισμού και της ατμόσφαιρας του Παρισιού της Μπελ Επόκ του τέλους του 19ου αιώνα.

Ο πλησιέστερος σταθμός μετρό είναι ο σταθμός Μπλανς.

Ιστορικό
--------

Το Μουλέν Ρουζ το 1914
Μουλέν Ρουζ: Λα Γκολύ, διαφημιστική αφίσα του Ανρί ντε Τουλούζ-Λωτρέκ 
Το Μουλέν Ρουζ ιδρύθηκε το 1889 από τον Ζοζέφ Ολέ, ο οποίος ήταν επίσης ιδιοκτήτης του μιούζικ χωλ Ολυμπιά του Παρισιού, και τον Σαρλ Ζιντλέρ. Το καμπαρέ άνοιξε στις 6 Οκτωβρίου 1889, την ίδια χρονιά με τον Πύργο του Άιφελ. Το όνομα προέρχεται από έναν κόκκινο ανεμόμυλο στην οροφή του κτηρίου. Από όταν άνοιξε έγινε ιδιαίτερα δημοφιλές και η φήμη του εξαπλώθηκε σε όλο το Παρίσι με αποτέλεσμα να προσελκύει πλήθη πελατών που πήγαιναν να θαυμάσουν τις νεαρές χορεύτριες με τα ευλύγιστα κορμιά και την εξίσου ευλύγιστη ηθική.

Αρχικά, το Μουλέν Ρουζ χρησιμοποιήθηκε για αίθουσα χορού στην οποία οι χορεύτριες χόρευαν κυρίως το καν-καν. Η αρχική διακόσμηση και τα θεάματα ήταν υπερβολικά, εμπνευσμένα από παραστάσεις τσίρκου, δίπλα στη σκηνή υπήρχε ένας τεράστιος ψεύτικος ελέφαντας. Οι χορεύτριες, μεταξύ των οποίων τα πιο διάσημα αστέρια του Παρισιού της εποχής όπως η Λα Γκουλύ, η Υβέτ Γκιλμπέρ, η Ζαν Αβρίλ, απαθανατίστηκαν στις διαφημιστικές αφίσες του Ανρί ντε Τουλούζ-Λωτρέκ και άλλων ζωγράφων που σύχναζαν στο κέντρο.

Το 1903, στη θέση του ανεγέρθηκε ένα μεγάλο θέατρο βαριετέ, το οποίο με τις επιθεωρήσεις του και χάρη στους διάσημους ηθοποιούς και τραγουδιστές, όπως η Μιστενγκέτ, η Ζοζεφίνα Μπέικερ, ο Μωρίς Σεβαλιέ κ.ά. έγινε ένα από τα πιο γνωστά μιούζικ χωλ στον κόσμο. Αργότερα ο χώρος μετατράπηκε σε κινηματογράφο. 

Τα πρώτα χρόνια μετά τον Β' Παγκόσμιο πόλεμο στο Μουλέν Ρουζ εμφανίστηκαν διάσημοι ερμηνευτές, όπως η Εντίθ Πιάφ, ο Υβ Μοντάν, ο Σαρλ Τρενέ και ο Σαρλ Αζναβούρ. Το 1951 έγινε ριζική αλλαγή της διακόσμησης και επανήλθαν οι επιθεωρήσεις με όλα τα παλιά νούμερα καν καν και ειδικές θεματικές βραδιές.

Το 1964 ένα «ενυδρείο» εγκαταστάθηκε ως αξιοθέατο στη σκηνή, στο οποίο γυμνές χορεύτριες έπαιζαν ή κολυμπούσαν. 

Μετά από μια οικονομική κρίση στα μέσα της δεκαετίας του 1990, το καμπαρέ κατάφερε να έχει επιτυχία ξανά από περίπου το 2000, στο οποίο συνέβαλε επίσης η διάσημη κινηματογραφική ταινία *Moulin Rouge!* του 2001. 

Το καμπαρέ έχει 850 θέσεις και μεγάλη επισκεψιμότητα, περίπου 420.000 επισκέπτες για το 2000.

Το Μουλέν Ρουζ διαθέτει μεγάλη υπόγεια κάβα κρασιού και σαμπάνιας. Σε μια βραδιά παράστασης, καταλανώνονται περίπου 800 μπουκάλια σαμπάνιας, περίπου 240.000 μπουκάλια ετησίως. Ως εκ τούτου, ο χώρος είναι από τους μεγαλύτερος καταναλωτές σαμπάνιας στον κόσμο.

Το όνομα και το στυλ του διάσημου παρισινού καμπαρέ έχουν αντιγραφεί από πολλές αίθουσες σε όλο τον κόσμο.

Γκαλερί
-------

* Εσωτερικό του Μουλέν ΡουζΕσωτερικό του Μουλέν Ρουζ
* Η Γκουλύ φθάνοντας στο Μουλέν Ρουζ, Ανρί ντε Τουλούζ-Λωτρέκ, 1892*Η Γκουλύ φθάνοντας στο Μουλέν Ρουζ*, Ανρί ντε Τουλούζ-Λωτρέκ, 1892
* Ο χορός του Μουλέν Ρουζ, Ανρί ντε Τουλούζ-Λωτρέκ, 1890Ο χορός του Μουλέν Ρουζ, Ανρί ντε Τουλούζ-Λωτρέκ, 1890
* Αφίσα του Ζυλ ΣερέΑφίσα του Ζυλ Σερέ
* Το Μουλέν Ρουζ, 2015Το Μουλέν Ρουζ, 2015
* Στο Μουλέν Ρουζ, Ανρί ντε Τουλούζ-Λωτρέκ, 1892-5*Στο Μουλέν Ρουζ, Ανρί ντε Τουλούζ-Λωτρέκ, 1892-5*

Εξωτερικοί σύνδεσμοι
--------------------

* Η ιστοσελίδα του Μουλέν Ρουζ (γαλλικά, αγγλικά)

Παραπομπές
----------

1. ↑ . «pariscityvision.com/en/paris-by-night/moulin-rouge/cabaret-history».
2. ↑ . «pariszigzag.fr/secret/histoire-insolite-paris/histoire-moulin-rouge-paris».
3. ↑ . «cometoparis.com/fre/decouvrir-paris/petites-histoires/histoire-du-moulin-rouge-s1053».
4. ↑ . «iefimerida.gr/newsmoulin-rouge».

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 153220253
* GND: 4286680-7

 |

 |